রাজনৈতিক দল বা কোনও বড় নেতা-নেত্রীর সভা। রাস্তা থেকে সমস্ত বাস উধাও। কারণ, সেই দলের সমর্থকরা সভায় যোগ দিতে যাবেন। সাধারণ মানুষের দুর্ভোগ হয় হোক। এটাই অলিখিত নিয়ম হয়ে দাঁড়িয়েছে। আর যদি খোদ প্রধানমন্ত্রীর অনুষ্ঠানের জন্য সরকারের তরফ থেকেই বাস তুলে নেওয়া হয়, তাহলে তো কেউ প্রতিবাদ করার সাহসই দেখাবে না। মধ্যপ্রদেশের অষ্টম শ্রেণির এক ছাত্র অবশ্য প্রতিবাদের সাহস দেখিয়েছে। তার ফলও পেয়েছে হাতেনাতে।
আজ মধ্যপ্রদেশের আলিরাজপুর জেলায় প্রধানমন্ত্রী নরেন্দ্র মোদীর একটি অনুষ্ঠান রয়েছে। দেবাংশ জৈন নামে ওই ছাত্র বিদ্যাকুঞ্জ স্কুলের ছাত্র। প্রধানমন্ত্রীর অনুষ্ঠানের জন্য ওই স্কুলের সমস্ত বাস জেলা প্রশাসন তুলে নিয়েছিল। কারণ, ওই বাসগুলিতে করে সভায় যোগ দেওয়ার জন্য মানুষকে নিয়ে যাওয়ার কথা ছিল। ফলে মঙ্গল এবং বুধবার স্কুল বন্ধ রাখার সিদ্ধান্ত নেন স্কুল কর্তৃপক্ষ। শিক্ষকদের থেকে এই কথা জানতে পেরেই মনে মনে ক্ষুব্ধ হয় দেবাংশ নামে ওই ছাত্র। এরপরেই সরাসরি নরেন্দ্র মোদীকে চিঠি লিখে অভিযোগ জানায় ওই ছাত্র। সেখানে সে প্রশ্ন তোলে, ‘আমার স্কুল যাওয়ার থেকে আপনার সভাটা কি বেশি জরুরি?’ ওই ছাত্র আরও লেখে, ‘আমেরিকায় আপনার বক্তব্য আমি শুনেছি। সেখানেও বহু মানুষ আপনার বক্তব্যের প্রশংসা করেছিলেন। কিন্তু, তাঁরা কি স্কুলবাসে করে ওই অনুষ্ঠানে এসেছিলেন?’ শুধু তাই নয়, নিজেকে মোদীর বড় ভক্ত বলে দাবি করে দেবাংশ জানায়, প্রধানমন্ত্রীর ‘মন কি বাত’ অনুষ্ঠান একদিনের জন্যও মিস্ করেনা সে। এমনকী, মোদী-ভক্ত হওয়ার জন্য তাকে তার বন্ধুরা টিটকিরিও দেয়। এই বন্ধুদের সঙ্গে সে লড়াইও করে। চিঠিতে সে প্রধানমন্ত্রীকে অনুরোধ করে, যাতে তিনি শিবরাজ মামাকে স্কুলবাস না নেওয়ার জন্য নির্দেশ দেন। একমাত্র তাহলেই সে সবাইকে বলতে পারবে যে, মোদী আংকেলের মিটিংয়ে মানুষ নিজে থেকেই ভিড় জমান, কাউকে জোর করে বাসে তুলে আনতে হয় না। 
ওই ছাত্রের এই চিঠি সোশ্যাল মিডিয়ায় ভাইরাল হয়ে যায়। তা জেলা প্রশাসনের নজরেও আসে। এরপরেই প্রধানমন্ত্রীর অনুষ্ঠানের জন্য বাস অথবা অন্যান্য যানবাহন না তোলার জন্য সরকারি নির্দেশ জারি হয়। অষ্টম শ্রেণির এক ছাত্র দেখাল, ইচ্ছে থাকলেই উপায় হয়!
দেখুন ফোটোগ্যালারি
নানা রূপে নরেন্দ্র মোদী